
Εκδόσεις Αγγελάκη

Κυκλοφορεί από τις Εκδόσεις Αγγελάκη το νέο βιβλίο της Μαρίλλης Διαμαντή Αργοναύτης στα έγκατα της γης.
Μια δισέγγονη ακολουθεί τα ίχνη του προπάππου της, του Παναγή. Ανάμεσα σε λίγες φωτογραφίες, σκόρπιες λέξεις και ένα βλέμμα παγωμένο στον χρόνο κρύβεται μια ολόκληρη ζωή. Από τη Στρώμη της Φωκίδας και τα μεταλλεία του Λαυρίου, ως το νησί Έλλις και τα ορυχεία της Γιούτα, ο Παναγής ακολούθησε τη διαδρομή χιλιάδων Ελλήνων που εγκατέλειψαν την πατρίδα αναζητώντας μια καλύτερη μοίρα, στην ξενιτιά των υποσχέσεων. Έναν αιώνα αργότερα, η απόγονός του ξεκινά μια προσωπική αναζήτηση. Μέσα από αρχεία, καταλόγους μεταναστών, ξεχασμένα έγγραφα και τις μνήμες που διασώθηκαν από στόμα σε στόμα, ανασυνθέτει τη διαδρομή του. Και καθώς πλησιάζει τον άνθρωπο πίσω από τα ντοκουμέντα, ανακαλύπτει πως δεν αφηγείται μόνο τη ζωή του Παναγή, αλλά και την ιστορία μιας ολόκληρης γενιάς.
Ένα ιστορικό αφήγημα βασισμένο σε αληθινά γεγονότα, αρχειακές πηγές και οικογενειακές μαρτυρίες. Μια συγκινητική εξερεύνηση της μνήμης, της μετανάστευσης και των δεσμών που ενώνουν τις γενιές, εκεί όπου η προσωπική ιστορία συναντά την Ιστορία.

Βιογραφικό
Η Μαρίλλη (Μαρία–Έλλη) Διαμαντή γεννήθηκε και ζει στην Αθήνα, είναι παντρεμένη και μητέρα τριών παιδιών. Με σπουδές στις Διεθνείς Σχέσεις ακολούθησε καριέρα στον τομέα των τηλεπικοινωνιών με έμφαση στις διεθνείς επενδύσεις και στις σχέσεις με τους επενδυτές. Ένθερμη για την Ιστορία και τη διατήρησή της, είναι μέλος του Oral History Society και του American Historical Association. Φανατική ταξιδιώτης. Αγαπάει την εξερεύνηση και τη συνεχή μάθηση. Από τις εκδόσεις Αγγελάκη κυκλοφορεί, επίσης, το πρώτο της βιβλίο, το ιστορικό αφήγημα Ο Επιζών – Μια δεύτερη ευκαιρία, το οποίο κυκλοφόρησε και στην αγγλική γλώσσα από τον αμερικανικό εκδοτικό οίκο Manhattan Book Group με τον τίτλο Second Chance.

